RESOLUCIÓN do 25 de outubro de 2017, da Dirección Xeral de Gandaría, Agricultura e Industrias Agroalimentarias, pola que se dá publicidade á concesión, ao abeiro da Orde do 28 de abril de 2017, das axudas da convocatoria do ano 2017 relativas á nova participación de agricultores en réximes de calidade, no marco do Programa de desenvolvemento rural para Galicia 2014-2020.
Consellería do Medio Rural — III. Outras disposicións — 02/11/2017

Mediante a Orde do 28 de abril de 2017 (DOG núm. 87, do 8 de maio), a Consellería do Medio Rural publicou a convocatoria das axudas á nova participación de agricultores en réximes de calidade, no marco do Programa de desenvolvemento rural para Galicia 2014-2020.
O artigo 11 punto 6 da dita orde dispón que todas as resolucións serán notificadas de acordo co establecido no artigo 45.1.b) da Lei 39/2015, do 1 de outubro, do procedemento administrativo común das administracións públicas e que se fará mediante a publicación no Diario Oficial de Galicia.
Por outra banda, mediante a Orde da Consellería do Medio Rural do 17 de novembro de 2015, delegouse na directora xeral de Gandaría, Agricultura e Industrias Agroalimentarias a potestade para resolver os procedementos de concesión de axudas e subvencións que se tramiten no ámbito das súas competencias.
De acordo co anterior, esta dirección xeral asinou a resolución de concesión das axudas relativas á nova participación de agricultores en réximes de calidade aprobadas ao abeiro da convocatoria 2017.
Por todo o anterior, resolvo dar publicidade á resolución desta Dirección Xeral de Gandaría, Agricultura e Industrias Agroalimentarias do día 25 de outubro de 2017 pola que se conceden as axudas á nova participación de agricultores en réximes de calidade para a convocatoria 2017, que se transcribe a continución:
Resolución de concesión das axudas á nova participación de agricultores en réximes de calidade para a convocatoria 2017.
Base legal:
Orde da Consellería do Medio Rural do 28 de abril de 2017 pola que se establecen as bases reguladoras das axudas á nova participación de agricultores en réximes de calidade, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural para Galicia 2014-2020, e se convocan estas axudas para o ano 2017 (DOG núm. 87, do 8 de maio).
Logo da proposta da Dirección Xeral de Gandaría, Agricultura e Industrias Agroalimentarias,
1. Aprobar as axudas económicas a favor dos solicitantes que se relacionan no anexo I («solicitudes aprobadas») desta resolución, ordenados alfabeticamente e agrupados polo réxime de calidade diferenciada no que participan.
Estas axudas outórganse de acordo co artigo 5 da Orde do 28 de abril, en réxime de concorrencia competitiva e segundo os criterios de puntuación definidos no citado artigo, acadando o 100 % dos gastos subvencionables realizados e imputados á campaña anual que comprende o período que vai do 1 de xuño de 2016 ata o 31 de maio de 2017, sen superar os 3.000 euros anuais por explotación.
As subvencións concedidas faranse efectivas con cargo á aplicación 13.03.713D.770.01, cunha dotación de 183.500,00 €.
Esta aprobación comporta unha asignación do crédito establecido por un importe de 66.803,40 € (sesenta e seis mil oitocentos tres euros con corenta céntimos).
As presentes axudas concédense en virtude da medida 3.1, «apoio á nova participación de agricultores en réximes de calidade», do Programa de desenvolvemento rural para Galicia 2014-2020, cofinanciado con fondos Feader.
O pagamento desta subvención quedará condicionado a que, sen superar a data límite do 20.10.2017, os beneficiarios indicados no anexo I desta resolución efectúen o pagamento da cota de control e/ou inscrición e/ou participación no réxime de calidade correspondente.
Os beneficiarios terán ata o día 20.11.2017 (incluído) para presentar a seguinte documentación xustificativa:
– Solicitude de pagamento (anexo VI da orde do 28 de abril de 2017 «Solicitude de pagamento para axudas á nova participación de agricultores en réximes de calidade»).
– Xustificantes dos gastos efectuados: facturas ou documento de valor probatorio equivalente, cunha relación numerada delas, así como a documentación que acredite o seu pagamento.
2. Denegar as axudas económicas aos solicitantes que se relacionan no anexo II («solicitudes denegadas») desta resolución, ordenados alfabeticamente e agrupados polo réxime de calidade diferenciada no que participan.
Contra esta resolución, que esgota a vía administrativa, poderá a persoa interesada interpoñer recurso potestativo de reposición ante a conselleira do Medio Rural no prazo dun mes contado a partir do día seguinte ao da publicación desta resolución no Diario Oficial de Galicia, ao abeiro dos artigos 123 e 124 da Lei 39/2015, do 2 de outubro, do procedemento administrativo común das administracións públicas ou ben directamente recurso contencioso-administrativo ante o órgano xurisdicional competente no prazo de dous meses desde a mesma data, de acordo co previsto na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 25 de outubro de 2017
Listaxe de beneficiarios que participan no réxime de calidade I.X.P. Ternera Gallega
Listaxe de beneficiarios que participan no réxime de calidade Agricultura Ecolóxica
Listaxe de beneficiarios que participan no réxime de calidade I.X.P. Mel de Galicia
Listaxe de beneficiarios que participan no réxime de calidade D.O. Monterrei
Listaxe de beneficiarios que participan no réxime de calidade D.O. Valdeorras
Listaxe de beneficiarios que participan no réxime de calidade I.X.P. Castaña de Galicia
Listaxe de beneficiarios que participan no réxime de calidade I.X.P. Faba de Lourenzá
Listaxe de beneficiarios que participan no réxime de calidade I.X.P. Grelos de Galicia
Listaxe de beneficiarios que participan no réxime de calidade D.O.P. Pemento de Herbón
Listaxe de beneficiarios que participan no réxime de calidade I.X.P. Pemento de Mougán
Listaxe de beneficiarios que participan no réxime de calidade I.X.P. Pemento da Arnoia
Listaxe de solicitudes denegadas de produtores que participan no réxime de calidade I.X.P. Ternera Gallega
Listaxe de solicitudes denegadas de produtores que participan no réxime de calidade Agricultura Ecolóxica
Listaxe de solicitudes denegadas de produtores que participan no réxime de calidade I.X.P. Mel de Galicia
Listaxe de solicitudes denegadas de produtores que participan no réxime de calidade I.X.P. Pemento do Couto
Listaxe de solicitudes denegadas de produtores que participan no réxime de calidade D.O. Valdeorras
Listaxe de solicitudes denegadas de produtores que participan no réxime de calidade D.O. Monterrei
Listaxe de solicitudes inadmitidas a trámite